Kõik saab alguse sõprusest ja Turba Koolil on heaks sõbraks Ellamaa Loodusselts. Ühendatud jõududega toimus 07. aprillist 14. aprillini keskkonnanädal.   
Projekti eesmärgiks oli suunata õpilaste tähelepanu prügi sorteerimisele, pakenditele ja materjalide uuesti kasutusele võtmisele. Loodusainete tundides said õpilased enne teemade käsitlemist küsimustiku, mille kaudu sain aru, et tegelikult juba praegu on õpilaste teadmised sorteerimisest head. Usinamad õpilased tõid nädala jooksul kogutud pakendid kooli, aga kui neid sorteerima hakkasime, siis tekkis palju küsimusi: mis pakend, see mahlapakk siis ikkagi on - papp või plast? Kuhu ma leivakoti panen? Kas metalli ja klaasi võiks panna samasse konteinerisse? Kui mul pole paberikonteinerit, kas võin kõik panna pakendikonteinerisse?

Selgus ka tõsiasi, et õpilased ei tea, et suuri ühiskasutatavaid konteinereid (ETO paigaldatud kortermajade juurde) võivad kõik kasutada ja keegi selle eest lisaks ei maksa. Siit tuleb kohe välja kitsaskoht, miks nii vähe sorteeritakse - ei teata oma võimalusi.

Pärast tunde õpilastelt tagasisidet küsides sain tihti vastuseks, et keegi ju päriselt nii ei tee - keegi ju tegelikult ei sorteeri! Ja oh seda üllatust, kui selgus, et õpetaja Eliko seda omas kodus teeb. Okei, õpetaja ongi meil selline aktivist, et tema võib teha, aga teised inimesed ju niikuinii ei tee. Kuidas seda arvamust muuta? Siinkohal tekkis mul kohe idee sorteerimist teha terve aasta jooksul koolis (märgistatud prügikastid kooli - jätkuprojekt :)). Ikka selleks, et õpilastel tekiks harjumus ja nad viiksid selle ka koju.

Uurides erinevaid pakendeid selgus, et nii lihtne ei olegi infot leida. Eriti just asukohamaad, kuigi toidupakenditel peab see kirjas olema. Vahel oli pakendilt keeruline üles leida ka koostisosi, sest need olid nii väikselt kirjas.

Lootsin veidi suuremat osalust  valgustikavandi võistlusel, sest mulle jäi mulje, et nii mõnegi poisi peas hakkasid mõtted liikuma kui LED linti nägid. Cristin Menindi esitatud kavand oli aga super ja võitu väärt. Kiidan siinkohal ka õp Heimar Tihast, kes selle kavandi järgi päris valgusti valmis tegi.

Käsitöötundides meisterdati olemasolevatest materjalidest midagi uut ja inglise keeles harjutati sõnavaralist vilumust ning roheliste mõtete koondamist esseeks. Erinevates ülesannetes osalemise eest oli võimalik kleepse saada oma keskkonnanädalatunnistusele ja parimaid premeeriti pidulikult.

Eliko Kõiv

Turba Kooli loodusainete õpetaja